ҚАЗАҚСТАНДАҒЫ ЭТНОДЕМОГРАФИЯЛЫҚ ҮДЕРІСТІҢ ҚАЛЫПТАСУ ТАРИХЫ

Есеркенова Айжан Құрманәліқызы

тарих пәнінің мұғалімі

№34 орта мектебі

(Ақтөбе, Қазақстан)

Қазақ елінің көпұлтты мемлекет екенін әлем картасында емес, жалпы тарихтың өткен кезеңдерінен баршаға мәлім. Қазақ жерінде 17 діни конфессия мен 130 –дан астам ұлт өкілдерінің мекен етіп отырған украиндердің, белорусстардың, корейлердің, немістердің келудің де, өзіндік бір ұлы тарихы бар. Ресейге қосылу процесінде, содан кейін қоныс аударту (көшіру) қозғалысының барысында, Қазақстанда бірте –бірте халықтың көп ұлтты құрылымы қалыптаса бастады. Бүгінде кәрі құрлықтың арғы жағындағы алпауыт елдерге өзіндік тарихымен, татулығымен, төзімділігімен көзге түскен қазақ елі десек артық емес. Бүгінде қазақ жерінде өз диаспораларын құрап, тәуелсіз елдің еңсесін көтеріп, қоғамда нық етуде өз үлестерін қосуда ерекше орын алады. Кеңес үкіметінде депортация кең көлемде орын алды, оның негізгі жүргізген саясаты –халықты жазалау мақсатында тарихи туған жерлерінен күштеп –ауа райы нашар, өңделмеген жерлерге, өмір сүруге қолайсыз аудандарға қоныс аудару болды. Бүгінде қазақ елін мекен еткен, ұлттардың тарихын зерделеуде, олардың басынан өткізген тарихтарына құрметпен қарап, толеранттылықтың негізін қалыптастыруда өзекті мәселе. Кеңестік әміршіл –әкімшіл жүйеге дейін –ақ патша өкіметі қазақ жеріне орыс, неміс, поляк ұлт өкілдерін жер аударып өз туған жерлерін шет етті. Қазақтар мен орыс және украиндар ХХ ғасырдың басында өлке халқының 86,1 пайыздан астамын құрады, қалғаны басқа ұлт өкілдерінен тұрды. Халықтың жалпы санында қазақтардың үлес салмағының азаюы және сонымен қатар орыстар мен украиндар санының артуы, олардың Қазақстан халқы құрамындағы үлесінің көбеюі үрдісі орын алды. Мұның себебі олардың табиғи өсімінің анағұрлым жоғары деңгейімен және Ресей, Украина, Белоруссия аймақтарынан қоныс аударудың жалғаса беруімен түсіндіріледі [3.,634 –б]. КСРО –дағы кейбір аз ұлт өкілдерін жер аудару саясаты соғысқа дейін күшіне енген мәселе. ХХ ғасырдың 30–шы жылдары мен 50–шы жылдардың басы көптеген жекелеген адамдардың тіпті тұтастай бір ұлттың күштеп жер аударылуы тарихта кең тәжірибелі кезең болды. Сталиндік тоталитарлық әкімшіл –әміршіл басқару жүйесінің ең үлкен қылмыстарының бірі –әр түрлі ұлт өкілдерін 20 –жылдардың аяғынан бастап, екінші дүниежүзілік соғыс кезеңіне дейін жаппай дептортацияланғанды. Бұған дейін өз жерлерін мекендеген халықтарды Қазақстан елді мекендеріне жаппай жер аударудың біздіңше, екі түрлі себеп бар. Біріншіден, кеңес саясаткерлері жаңа қалыптасқан социалистік жүйе құрамында тығыз орналасқан аз ғана ұлттар өз автономиясын талап етуі мүмкін деген қауіптен және ұжымдастыру саясатын кеңестік билікті тереңірек орнатуды көздегендіктен. Ал екіншіден, қазақ даласын одан сайын отарлай түсуді көздеуден [5., 35 –б]. Біртіндеп осы саясат жеке этностар мен тұтастай ұлттарға бағытталды. Кеңес өкіметінің күштеп қоныс аудару саясатына алдымен кәрістер ілікті. Белгілі саяхатшы әрі жазушы В.Арсеньев 1933 жылы БК(б)П Қиыр Шығыс өлкелік Комитетіне рапорт жолдады, өз хатында ол кеңестік Қиыр Шығыста тұратын корейлерді күштеп көшіру қажет екенін дәйектейді: «Корейлер мінез –құлқы, тұрмыс салты мен дүниетанымы бойынша бізден мүлде бөлек халық... Олар антропологиялық, этнографиялық, мінез –құлық, дүниетанымдық тұрғыдан бізден гөрі жапондарға жақын. Корейлердің жуық арада кеңес азаматтарына айнала қоюы екіталай. Олардың өз нанымдары, мінез –құлқы мен дүниетанымын қашан өзгертетінің күтуге біздің уақытымыз жоқ» деп сендірді Арсеньев, сондықтан корейлер «елдің түкпіріне, Амурдан Шығыс пен Батысқа қарай ығыстырылуы тиіс» екенін айтты [3.,644 –б]. Бұл науқанның алғашқы кезеңі 1935 жылы жүзеге асты. Жапон өкіметі соғыс тұсында шекара маңындағы кәрістерге сенімсіздікпен елдің ішіне қарай көшірсе, Кеңес үкіметі да жапон армиясы жасырын қызмет атқарулары мүмкін деген күдікпен кеңестік кәрістерді жер аударды. Кәрістерді жер аудару науқанының екінші кезеңі, 1937 жылы жалғасты. Онда Қиыр Шығысты мекендейтін кәрістердің 98 454 адамы бар 20 789 отбасы көшірілді. Осы жылдың соңына қарай Әзірбайжан, Армян республикаларынан шекараға жақын орналастырылған күрд, армян, парсы, түрік халықтарының кейбір өкілдері Қазақстанға жер аударылса, Қырым татарларының көпшілігі Өзбекстанға көшіріліп әкеленді. Ал 1940 жылы республикаға 102 мыңдай поляктар орналастырылды[1.,213 –б]. Поляктардың көпшілік бөлігі Украинадан әкелегендер еді. Олар КСРО Халық Комиссариаты Кеңесінің 1936 жылғы 23 –қаңтардағы «Украина Кеңестік Социалистік Республикасынан Қазақ Автономиялық Кеңестік Социалистік Республикасына жер аудару» (бұйрық № 111–01) және 1936 жылы 28–көкектегі (бұйрық №776–120) «Украина Кеңестік Социалистік Республикасынан Қазақ Автономиялық Кеңестік Социалистік Республикасының Қарағанды облысын экономикалық қамтамасыз ету мақсатында 15000 поляк және неміс шаруашылықтарын жер аудару» жөніндегі жарлықтары бойынша депортацияланған еді [5.,36 –б]. Қазақстанға келушілердің негізгі дүрмегі мүлде ерікті емес болатын. Қазақстанға күштеп көшірілген халық 1937 және 1939 жылдардағы Бүкілодақтық халық санағы барысында тізімге енгізілді. Бірақ тізімдегі арнайы адамдар құрамынан еңбекпен жер аударылғандар есепке алынған жоқ. Ал тұтқындағылардың барлығы арнайы адамдар құрамы ретінде тіркелді. Еңбекпен жер аударылғандарды НКВД арнайы адамдар құрамына 1937 жылғы санақ кезінде тіркемеудің басты себептерінің бірі В.Н.Земсковтың пікірі бойынша «бүкіл 1930 жылдардың ішінде еңбекпен жер аудару режимін ырықтандырудың шырқау шегі тікелей осы уақытқа тұспа –тұс келді. 1936 жылы 5 қазанда қабылданған КСРО Конституциясына сәйкес, еңбекпен жер аударылған адамдар толық құқылы азаматтар болып жарияланды, әрі олардың көпшілігі келесі халық санағында кәдімгі еркін адамдар ретінде тіркелді». Сондықтан арнайы жер аударылғандардың санын анықтау мүмкін емес, өйткені мәліметтер үзік –үзік сипат алады. В.Н.Земсковтың деректері бойынша әр жылдары халықтың осы санатының саны мынадай болған: 1932 жылдың 1 қаңтарына қарай есепте 180 708 адам, 1933 жылы –140 383 адам, 1934 жылы 134 579 адам, 1938 жылдың 1 шілдесіне қарай 134 655 адам, 1939 жылдың 1 қаңтарына қарай 120 395 адам, 1940 жылы – 137043 адам. НКВД –ОГПУ ГУЛАГ –ының арнайы жер аударғандар жөніндегі бөлімнің мәліметтері бойынша республикаға 46 091 отбасы немесе 180 мың аса адам күштеп көшірілген [3.,643–644–б]. Республикадағы жалпы демографиялық ахуалдың өзгеруіне әкелген басты фактор көші –қон үрдісі болды. ХХ ғасырдың 30–жылдарында басталған көші–қон экспанциясы (өктемдігі) республиканының байырғы тұрғындарының мүдделеріне нұқсан келтіру арқылы ары қарай жалғаса берді. Соғыс жылдарында, елдің батыс аудандарынан Қазақстанға эвауацияланған 536 мың адамнан басқа, тұтас халықтар, алдын ала таратылған автономиялық құрылымдар күштеп көшірілді. 1941 жылы 27 тамызда НКВД –ның «Еділ жағалауы, Саратов және Сталинград облыстары неміс автономияларынан немістерді көшіру бойынша операциялар жүргізу жөніндегі іс –шаралар туралы» бұйрық шықты. Осыған лайықталған «Қоныс аударту ісін жүргізу туралы нұсқаулық» жасалып таратылды. Ал 1941 жылы 28 тамызда КСРО Жоғарғы Кеңесі Президиумының «Поволжье аймағында тұратын немістерді көшіру туралы» №21–160 Жарлығы жарияланды. Олардың көпшілігі Қазақстанға орналасуы тиіс болды. 1941 жылдың 25 қазанына қарай республиканың 467 мың Поволжье немістерін қабылдауы жоспарланды[6.,195–196–б]. Кеңес Одағы Жоғарғы Президиумының «Поволжьеде тұрып жатқан немістерді қоныс аудару» туралы жарлығында: «бұл аймақта тұрып жатқан немістердің Герман үкіметінің тапсырмасымен шпиондық жұмыстар істейді»,– деген сылтау тағылды. Ол кезде бұл жұмыс әлі жүргізілген жоқ еді. Ал оларды жазалау науқаны басталып кеткен болатын[2.,19–23–б]. Осы қаулыдан кейін Ленинград аймағынан 96 000 мың адам немістер мен финдерді жер аудару көзделіп, олардың 15 000 адамнан Қазақстанға жіберу ұйғарылды. 1941 жылдың 6 қыркүйегінен басталған күштеп көшіруге бес күннің ішінде Мәскеу қаласынан және Мәскеу облыстарынан 8617 адам немістер және Ростов облыстарынан 21400 адам немістерді Қазақстанның әрбір облыстарына әкеп күштеп қоныстандырды [7.,43 –б]. Қаулы шыққан жылдың 21 қыркүйегінде енді Краснодар аймағынан 34 287 адам немістер, Орджоникидзе аймағынан 95 489 адам немістер, Тула облысынан 3208 адам немістер, Кабардин –Балкар АКСР–інен 5327 адам немістер, Солтүстік Осетия АКСР –не 2929 адам немістерді жер аударған. Ондағы адамдарды Қазақ КСР –іне қабылдау және орналастыру үшін 15000000 сом бөлінді. Осы жылдың 22 қыркүйегінде немістерден Қазақстан Республикасынан Запорож облысынан 63000 адам, Сталин облысынан 41 000 адам және Ворошиловград облысынан 5487 адамды жер аударды. Ал осы жылдың 8 қазанында немістерді Грузия Республикасынан 23580 адам, Әзірбайжан Республикасынан 22741 адам және Армян Республикасынан 212 адам көшірілсе, 22 қазанда Дағыстан республикасынан немістерден 4000 адам және Шешен –Ингуш АКСР –інен 574 адам немістерді сыпырта жер аударды [4.,224–б]. Немістердің басқа, соғыс кезінде 1943–1944 жылдары Қазақстанға өз жерлерін Солтүстік Кавказ бен Қалмақ АО –ның халықтары да көшірілді. КСРО –ның шығыс аудандарына барлығы 650 мың чешендер, ингуштар, қалмақтар мен қарашайлар күштеп қоныс аудартылды [6.,214 –б]. 1944 жылдың ақпанында Берия Сталинге: көшірулерге жататын 459 486 адам тізімделді деп алдын ала жоспарланған адам саны көрсетіледі. Операцияны жүзеге асыруда 19 мың солдат пен офицер қатысқанын айтады [1.,217 –б]. Олардан бөлек, басқа халықтар да күш қолдану арқылы елдерінен қуылды. Мәселен, 1944 жылы Қазақстанға Қырым татарларының 1268 отбасы, яғни 4501 адамы, 7 мыңға жуық болгарлар мен гректер келді [6.,295 –б]. Л.П.Берияның 1944 жылғы 7 мамырдағы жеделхаты бойынша, сондай –ақ Қырымда, Қара теңіз жағалауының курорттары мен қалаларында тұратын 330 мың немістерді, австралиялықтарды, венгрлерді, румындарды, итальяндықтарды көшіруге «рұқсат етілді». Қазақстанға, сондай –ақ Грузиядан жалпы саны 27 833 адамнан тұратын түріктердің 6300 отбасын да көшірілді [6.,299 –б]. Қазақстандағы тарихи демографиялық үрдістердің орны айырықша. Ұлы Отан соғысы жылдарындағы күшпен қоныс аудару кеңестік тоталитарлық кезеңінде халықтың демографиялық құрамы айырықша өзгерістерге ұшырап отырды. Екінші дүниежүзілік соғыс кезінде гитлерлік әскер мен режимге жәрдемдесті деген сылтаумен Еділ бойындағы немістер, Солтүстік Кавказ, Қырым жағалауын мекендеуші біраз халықты қудаланып, өз отанынан тыс, алыс жерлерге күшпен жер аударылды [1.,213 –б]. Қазақстанға күштеп аударылған халықтар негізінде еңбек армиялары құрылды. Қазақ КСР әскери комиссариатының тарапынан еңбек армиясына адам алу тұрақты жүргізілді. Оның құрамына көбіне арнайы қоныс аударылған немістер кіретін еді. Мәселен, 1943 жылы Семей облысының Аякөз, Көкпекті, Үржар, Бесағаш, Жарма және Жаңасемей аудандарында 1000 адамнан тұратын еңбек құрамасы жасақталып, олар Оңтүстік Оралдың өнеркәсіп орындарына жіберілді, солардың едәуір бөлігін арнайы жер аударғандар құрады. Еңбек армияшылары –немістерге ерекше мән берілді (1946 жылғы 1 қазанға қарай еңбек армиясына 121 мың неміс алынды). «Қоныс аударған немістерді жұмысшы колонналарында ұстау тәртібі мен еңбекке пайдалану тәртібі туралы» Ережеде «олар КСРО НКВД еңбекпен түзу лагерьлерінің жанындағы колонналарда жұмыс істеу үшін жіберілді» деп көрсетілген. Осы колонналарды немістерден жасақтау бүкіл соғыс жылдарында жүргізілді. Немістердің 16 –дан 50 жасқа дейінгі әйелдері де еңбек армиясына алынды [3., 515 –516 –б]. Күштеп қоныс аударылғандар арзан жұмысшы қолы ретінде пайдаланылғаны да белгілі. 1939 –1959 жылдары Қазақстан халқының этнодемографиялық құрлымына әсер еткен майдан жылдрындағы Қазақстанға эвакуацияланған өнеркәсіп ошақтары менолардың жұмысшылары еді. Кеңестік тоталитарлық жүйе көптеген халықтар мен этникалық топтарды тарихи отанынан күштеп көшіріп, олардың бірлігі мен біртұтастығына, мәдени әлеуметтік дамуына орасан зиянын тигізді. ХХ ғасырдың басында осындай ұлттардың өз отандарынан шет етілуі толассыз жүріп жатты.

Бүгінде көп ұлты Қазақстандағы этнодемографиялық процестердің қалыптасу тарихы осылай басталған еді. Еліміздегі этномәдени қауымдастықтың қалыптасу тарихы өткен ғасырдың бірінші жартысында Қазақстанға күштеп жер аударылған ұлттардың тағдырымен байланысты екені баршаға мәлім. Қазақ жеріне неміс, поляк және басқа да еуропалық ұлт өкілдерін қазақ жеріне көшіру және қоныстандыру, келімсектердің туған жерлерінен шет етілу тарихы отан тарихымызда өзіндік ерекшелігімен орын алады. Бүгінде әртүрлі ұлт өкілдері тағдырдың тәлкегімен жер аударылып өткен тарихтың күндердегі реніштері реңдерін бұзса да, қазақ ұлты әрбір ұлт өкілдерін өздерінің аса қонақжайлығы мен мейірімділіге мен төзімділігімен қарсы алды. Өткен тарих украин, неміс поляк тағы да басқа өзге ұлттардың өзегін өртесе де, бүгінде тәуелсіз қазақ елінің құраушы халықтарының біріне айналғаны сөзсіз. Елдегі бірлік пен қоғамдық келісімнің бастауы –Қазақстан халқының ортақ тарихы. Ғасырлар бойы тағдыр талайына ұшыраған халықтарды құшағына сыйдыра білген қасиетті Ұлы Дала көптеген ұлыс пен ұлттың құтты қонысына айнала білді.

**Пайдаланған әдебиеттер:**

1 Батыс Қазақстан тарихы. Екі томдық. 2 том. –Ақтөбе: «ПринтА». -2006. 524 б.

2 Т.Омарбеков Депортация: Қырым, Кавказ және Еділ бойы халықтарын қуғындау//Ақиқат. №4. 1997. 19-23 беттер

3 Қазақстан тарихы (көне заманнан бүгінге дейін). Бес томдық. 4-том.-Алматы.2010.-752бет

4 Қозыбаев М.К.История Казахстана А.,1992.

5 Иісова Л. Поляктар қазақ жеріне қалай келді? // Қазақ тарихы №1,1997ж 35 – 37 беттер

6 Депортированные в Казахстан народы: время и судьбы. А.,Арыс –Қазақстан, 1998.428 – с.

7 Кан Г.В. Корейцы Казахстана. А.,1994

**ТҮЙІН**

Мақалада еліміздегі этнодемографиялық үрдістердің және этномәдени қауымдастықтың қалыптасу тарихы өткен ғасырдың бірінші жартысында Қазақстанға күштеп жер аударылған неміс, поляк, кәріс және тағы да басқа ұлт өкілдерінің тағдырымен байланысты болғаны баяндалған.

**РЕЗЮМЕ**

В статье отражена история формирования в нашей стране этнодемографических процессов и этнокультурных сообществ, связывающих судьбу насильно переселенных в Казахстан в первой половине прошлого века немцев, поляков, корейцев и представителей других национальностей.

**SUMMARY**

This article reflects the history of forming the ethno demographic processes and ethnocultural communities in our country. These communities were connected with the destinies of Germans, Poles, Koreans and the representatives of other nationalities who were moved to Kazakhstan violently in the first half of the last century.